
Építési-bontási hulladék porfrakció cementpép kötésidejének és reológiájának szabályozása mechanikailag aktiválással

Az ipari forradalom óta az emberiség technológiája megállíthatatlanul fejlődik és terjeszkedik. Ehhez különféle nyersanyagok és alapanyagok szükségesek, amelyeknek a készleteik véges mennyiségűek, illetve előkészítésük akár káros is lehet a környezetre. Ezek mellett hulladék is keletkezik, amely mennyisége egyre csak gyarapszik, azonban megfelelő technológiával újrahasznosíthatóvá válhat. A beton is egy nagyon fontos tényezője a mai világnak, épületeket, utakat, sínekhez vasbetonaljakat és sok más dolgot készítenek belőle. Már az ókori rómaiak is használtak ún. római cementet (puccolán), amiben a Vezúv vulkáni tufáit őrölték és keverték mészkővel. A nyersanyagkészlet pótlása mellett azért is érdemes a beton alapanyagát, a cementet pótolni építési-bontási hulladékkal, mivel a megnevezett hulladékból hazánkban 2015. óta hozzávetőlegesen 7,15 millió tonna került lerakásra, amely értékes, felhasználható másodnyersanyagforrásként is funkcionálhat.
Kutatásom során építési-bontási hulladék beton 0-22 mm-es frakciójából koptatással és szitálással visszanyert finomfrakciót használtam, amelyet különböző őrlési idők mellett mechanikailag aktiváltam. Ezt követően vizsgáltam portlandcementhez 20%-os arányban hozzáadva a cementpép kötésidejét és reológiáját.
A dolgozatom célja a cementanyag reológiai és kötésidőbeli szabályozása az alapanyag mechanikai aktiválása révén, mely lehetőséget biztosít olyan betongyártási technológiák alkalmazására is, mint az additív gyártás (3D nyomtatás).



